Pokyn k podaniu žiadosti o akreditáciu - stredné a vysoké školy
•	Podľa zákona č. 568/2009 Z. z. o celoživotnom vzdelávaní a o zmene a doplnení niektorých zákonov (ďalej len „zákon“) stredné školy získavajú akreditáciu pre vzdelávacie programy zodpovedajúce študijným odborom alebo učebným odborom, ktoré sú uvedené pre príslušnú školu v sieti a vysoké školy získavajú akreditáciu pre vzdelávacie programy na základe platnej akreditácie vysokoškolských študijných programov.
•	Musí ísť o vzdelávacie programy, ktoré vedú k čiastočnej kvalifikácii alebo k úplnej kvalifikácii, ktorou sa účastník ďalšieho vzdelávania pripravuje na nadobudnutie odbornej spôsobilosti na vykonávanie jednej alebo viacerých pracovných činností v inom povolaní ako v tom, pre ktoré získal kvalifikáciu prostredníctvom školského vzdelávania; to platí aj pre tých účastníkov ďalšieho vzdelávania, ktorí nie sú kvalifikovaní pre žiadne povolanie.
•	Preukázateľne musí ísť o vzdelávacie programy, ktoré názvom a obsahovým zameraním súvisia so zaradeným študijným a učebným odborom alebo akreditovaným vysokoškolských študijným programom. 
•	Úplnou kvalifikáciou sa rozumie stupeň vedomostí, zručností a schopností fyzickej osoby vykonávať všetky pracovné činnosti v určitom povolaní v rozsahu určenom kvalifikačným štandardom; úplná kvalifikácia sa môže skladať z viacerých čiastočných kvalifikácií. 
•	Čiastočnou kvalifikáciou sa rozumie súbor vedomostí, zručností a schopností fyzickej osoby vykonávať určitú pracovnú činnosť alebo súbor pracovných činností v určitom povolaní v rozsahu určenom kvalifikačným štandardom.
•	Predmetom akreditácie sú iba tie vzdelávacie programy, ktoré preukázateľne vedú k doplneniu, obnoveniu, rozšíreniu alebo prehĺbeniu kvalifikácie potrebnej na výkon odbornej činnosti, a teda sú odborne zamerané. 
•	Na akreditáciu je možné predložiť iba taký vzdelávací program, ktorým si cieľová skupina, ktorú si vo vzdelávacom projekte stanovíte, dopĺňa, obnovuje, rozširuje alebo prehlbuje svoje vedomosti, zručnosti a schopnosti potrebné na výkon svojej odbornej činnosti. Vami stanovený profil absolventa vzdelávacieho programu musí byť popisom vedomostí, zručností a schopností, ktoré účastník vzdelávania získa úspešným absolvovaním vzdelávacieho programu a ktoré vytvárajú spôsobilosť na výkon pracovnej činnosti v určitom povolaní. 
•	Na akreditáciu nie je možné predkladať vzdelávacie programy, pri ktorých chýba nadväznosť na výkon pracovnej činnosti v určitom povolaní. 
•	Predmetom akreditácie nie sú vzdelávacie programy zamerané na získanie všeobecných kompetencií – napr. všeobecne zamerané počítačové vzdelávacie programy, vzdelávacie programy zamerané na získanie komunikačných a iných „mäkkých“ zručností, všeobecných manažérskych zručností a pod. a iné všeobecne zamerané vzdelávacie programy. 
•	S účinnosťou od 1. 6. 2017 na základe odporúčania Akreditačnej komisie pre ďalšie vzdelávanie nie sú predmetom akreditácie žiadne jazykové vzdelávacie programy, ani odborne zamerané jazykové vzdelávacie programy. 
•	 V oblasti počítačových zručností je možné na akreditáciu predložiť iba odborne zameraný vzdelávací program. 

Druhy vzdelávacích programov, ktoré sa môžu predkladať na akreditáciu: 
Vzdelávací program nečlenený na moduly – nemodulový
•	Vzdelávací program, ktorý nie je zostavený do modulovej štruktúry, musí účastník absolvovať v celom obsahu a rozsahu, ako je akreditovaný.
•	Osvedčenie o absolvovaní vzdelávacieho programu sa môže vydať až po absolvovaní celého vzdelávacieho programu. 

Vzdelávací program členený na moduly – modulový 
•	Vzdelávací program môže byť zostavený z  viacerých modulov, pričom moduly musia mať logickú súvislosť.
•	Modulom sa rozumie samostatná, ucelená, záväzná, časová a obsahová vzdelávacia jednotka vzdelávacieho programu.
•	Stanovené cieľové skupiny vo všetkých moduloch musia byť identické s tým, že jednotlivé moduly sú akousi „skladačkou“ vzdelávacích jednotiek, pričom stanovené cieľové skupiny môžu podľa potreby absolvovať iba vybrané moduly,  ale takisto ich môžu zabsolvovať všetky.  
•	Jeden modul zodpovedá minimálne 10 vyučovacím hodinám v rozsahu 45 minút.
•	Názvy a obsahové zameranie modulov musia súvisieť s hlavným názvom a zameraním celého vzdelávacieho programu.
•	Názov modulu nesmie byť identický s názvom celého vzdelávacieho programu. 
•	Osvedčenie o absolvovaní vzdelávacieho programu sa môže vydať už po absolvovaní jedného modulu, pričom sa uvedie celý názov vzdelávacieho programu a následne názov absolvovaného modulu(ov).
 
Ako podklad na prípravu vzdelávacích programov vedúcich k získaniu kvalifikácie slúži zoznam kvalifikácií, ktorý nájdete tu: http://isdv.iedu.sk/Qualifications.aspx
•	Ak sa tam kvalifikácia nachádza, treba názov, počet hodín a profil absolventa zosúladiť s týmto popisom.  
•	Ak kvalifikáciu popísanú nenájdete, aj tak nám zašlite mail. 
•	Ide o vzdelávacie programy vedúce k získaniu kvalifikácie a tomu by mal zodpovedať aj primeraný rozsah vzdelávacieho programu. 

Postup pred podaním žiadosti:  
•	Ešte pred začatím procesu akreditácie nám pošlite priamo do mailu, nie do prílohy mailu nasledujúce údaje – názov vzdelávacieho programu, názvy modulov, ak bude vzdelávací program modulový, rozsah a názov súvisiaceho študijného a učebného odboru alebo akreditovaného vysokoškolského študijného programu v tejto štruktúre: 
Napríklad: 
Murár – 500 hod. 
Zaradený odbor v sieti: Murár

Umelecký kováč 
Modul – Dizajn kovaných výrobkov – 100 hod. 
Modul – Úžitkové a umelecké kovanie – 380 hod. 
Modul – Tepanie vysokých a nízkych reliéfov – 120 hod. 
Zaradený odbor v sieti: Umelecký kováč a zámočník

Pomocné práce pri spracovaní dreva – 200 hod. 
Zaradený odbor v sieti: Spracúvanie dreva
•	Nakoľko získavate akreditáciu na základe zaradenia do siete alebo akreditácie príslušného akreditovaného študijného odboru, samotný vzdelávací projekt nám nepredkladáte, nakoľko za obsah si zodpovedáte vy. 
•	Zo zákona sme však povinní o každom akreditovanom vzdelávacom programe zverejniť vybrané informácie a z tohto dôvodu je potrebné aj pri týchto akreditáciách ku každému vzdelávaciemu programu vložiť do informačného systému tieto údaje: názov vzdelávacieho programu/modulov, rozsah, profil absolventa, meno garanta a mená lektorov
•	Potvrdenie o akreditácii vzdelávacieho programu sa pre školy vydáva na dobu uvedenia študijného odboru alebo učebného odboru pre príslušnú školu v sieti alebo pre vysoké školy na dobu platnosti príslušného akreditovaného vysokoškolského študijného programu. 
•	Na vzdelávacie programy vedúce k úplnej alebo čiastočnej kvalifikácie získavajú stredné a vysoké školy potvrdenie o akreditácii  bez správneho poplatku. 

Postup:   
•	Po odsúhlasení štruktúry sa zaregistrujte do Informačného systému ďalšieho vzdelávania tu: http://isdv.iedu.sk/Schools.aspx
•	Následne vložte podľa manuálu všetky požadované informácie do systému.
•	Kolónka Pridelené štvorčíslie – uveďte v prípade, že Vám už bola akreditácia v minulosti udelená, prvé štvorčíslie uvedené na potvrdení o akreditácii. 
•	Ak žiadate o akreditáciu prvý krát, uveďte 1x. 
Takto vložiť do systému: 
Názov a rozsah vzdelávacieho programu 
Murár – 500 hod. 
Cieľové skupiny
Osoby so záujmom získať odborné vedomosti a zručnosti potrebné pre výkon činnosti murára. 
/Neuvádzajte nezamestnaní, ženy na materskej dovolenke a pod./
•	Pri modulových vzdelávacích programoch musia byť cieľové skupiny vo všetkých moduloch identické s tým, že jednotlivé moduly sú akousi „skladačkou“ vzdelávacích jednotiek, pričom stanovené cieľové skupiny môžu podľa potreby absolvovať iba vybrané moduly,  ale takisto ich môžu zabsolvovať všetky.  
Profil absolventa
•	Profilom absolventa sa rozumie popis vedomostí a zručností získaných úspešným absolvovaním vzdelávacieho programu, ktoré vytvárajú spôsobilosť na výkon pracovných činností v určitom povolaní.
•	Pri vkladaní do systému je potrebné vložiť profil absolventa tak, aby bol po odbornej, štylistickej a gramatickej stránke úplne bezchybný. 
•	Musí byť reálne nastavený a musí vyplývať z učebných plánov, ktoré si vy nastavíte. 
•	Profil má byť v prítomnom čase a má obsahovať 2 – 3 súvislé vety....
•	Treba si uvedomiť, že presne tak, ako ho tam vložíte, tak sa po akreditácii zobrazí na webe ako informácia pre Vašich klientov. 
Takto presne vložiť do systému: 
Nemodulový vzdelávací program: 
Absolvent vzdelávacieho programu pozná......Ovláda....................Je schopný.................a pod. 
Modulový vzdelávací program:
Absolvent modulu pozná.......................Ovláda..................Je schopný   a pod. 
Definujte profil pri každom module jednotlivo. 

Garant a lektori
•	Upozorňujeme, že odborný garant a lektori, ktorých zaradíte do vzdelávacieho programu, musia spĺňať zákonom stanovené kritéria: 
Odborný garant musí podľa zákona v závislosti od obsahového zamerania vzdelávacieho programu spĺňať tieto požiadavky:
a) vysokoškolské vzdelanie prvého alebo druhého stupňa v príslušnom odbore vzdelávacieho programu, najmenej dva roky praxe v odbore, ktorého sa vzdelávací projekt týka, a najmenej dva roky lektorskej činnosti,
b) vysokoškolské vzdelanie prvého alebo druhého stupňa v inom odbore, najmenej štyri roky praxe v odbore, ktorého sa vzdelávací projekt týka, a najmenej dva roky lektorskej činnosti, 
c) úplné stredné vzdelanie s maturitou v príslušnom odbore vzdelávacieho programu, najmenej štyri roky praxe v odbore, ktorého sa vzdelávací projekt týka, a najmenej tri roky lektorskej činnosti,
d) úplné stredné vzdelanie s maturitou v inom odbore, najmenej päť rokov praxe v odbore, ktorého sa vzdelávací projekt týka, a najmenej tri roky lektorskej činnosti,
e) výučný list v príslušnom odbore vzdelávacieho programu, najmenej päť rokov praxe v odbore, ktorého sa vzdelávací projekt týka, a najmenej päť rokov lektorskej činnosti alebo
f) osvedčenie o čiastočnej kvalifikácii alebo osvedčenie o úplnej kvalifikácii v príslušnom odbore vzdelávacieho programu, najmenej päť rokov praxe v oblasti, ktorej sa vzdelávací program týka, a najmenej päť rokov lektorskej činnosti.
Lektor musí v závislosti od obsahového zamerania akreditovaného vzdelávacieho programu spĺňať tieto požiadavky:
a) vysokoškolské vzdelanie prvého alebo druhého stupňa v odbore vzdelávacieho programu, najmenej dva roky praxe v oblasti, ktorej sa vzdelávací projekt týka, a preukázateľná lektorská spôsobilosť, 
b) vysokoškolské vzdelanie prvého alebo druhého stupňa, najmenej štyri roky praxe v oblasti, ktorej sa vzdelávací projekt týka, a preukázateľná lektorská spôsobilosť,
c) úplné stredné vzdelanie s maturitou v príslušnom odbore vzdelávacieho programu, najmenej dva roky praxe v oblasti, ktorej sa vzdelávací projekt týka, a preukázateľná lektorská spôsobilosť,
d) úplné stredné vzdelanie s maturitou, najmenej päť rokov praxe v oblasti, ktorej sa vzdelávací projekt týka, a preukázateľná lektorská spôsobilosť,
e) výučný list v príslušnom odbore vzdelávacieho programu, najmenej päť  rokov praxe v oblasti, ktorej sa vzdelávací projekt týka, a preukázateľná lektorská spôsobilosť alebo
f) osvedčenie o čiastočnej kvalifikácii alebo osvedčenie o úplnej kvalifikácii v príslušnom odbore vzdelávacieho programu, najmenej päť rokov praxe v oblasti, ktorej sa vzdelávací program týka, a preukázateľná lektorská spôsobilosť.
•	Odborná spôsobilosť sa preukazuje príslušným dokladom o vzdelaní a potvrdením zamestnávateľa o dĺžke odbornej praxe.
•	Lektorská spôsobilosť lektora sa preukazuje dokladom o absolvovaní vzdelávania zameraného na rozvoj lektorských kompetencií alebo potvrdením vzdelávacej inštitúcie o výkone lektorskej činnosti lektora za príslušné obdobie s uvedením obsahového zamerania a jej rozsahu najmenej po dobu šiestich mesiacov.
•	Lektorské skúsenosti musia byť preukázané v oblasti ďalšieho vzdelávania (vzdelávania dospelých v neformálnom systéme).  
•	Pedagogická spôsobilosť vo formálnom systéme nie je považovaná na lektorskú spôsobilosť podľa zákona o CŽV.  
•	Doklady preukazujúce odbornú a lektorskú spôsobilosť garantov a lektorov nám nezasielajte. 
•	Tieto údaje budú súčasťou vedenia dokumentácie akreditovaného vzdelávacieho programu, ktorú je povinná viesť každá vzdelávacia inštitúcia, ktorej bolo vydané potvrdenie o akreditácii. Podrobnosti nájdete v časti Povinnosti vzdelávacej inštitúcie. 

Po vložení všetkých údajov do Informačného systému ďalšieho vzdelávania nám napíšte mail.  Vami vloženú žiadosť v systéme ešte pred odoslaním v tlačenej forme skontrolujeme. 

Zaslanie žiadosti v tlačenej forme: 
•	Vyplnený formulár po odsúhlasení  podajte do systému. 
•	Vyplnený a štatutárom podpísaný formulár A nám zašlite poštou. 
•	K formuláru zašlite aj žiadosť na hlavičkovom papieri školy, s nasledovným textom: 
Žiadame o vydanie potvrdení o akreditácii na základe odborov zaradených v sieti nasledovne:
Murár – 500 hod. 
Zaradený odbor v sieti: Murár

Umelecký kováč 
Modul – Dizajn kovaných výrobkov – 100 hod. 
Modul – Úžitkové a umelecké kovanie – 380 hod. 
Modul – Tepanie vysokých a nízkych reliéfov – 120 hod. 
Zaradený odbor v sieti: Umelecký kováč a zámočník

Pomocné práce pri spracovaní dreva – 200 hod. 
Zaradený odbor v sieti: Spracúvanie dreva

V prípade, že stredná alebo vysoká škola chce požiadať o akreditáciu vzdelávacích programov, ktoré nesúvisia so zaradeným študijným a učebným odborom alebo akreditovaným vysokoškolských študijným programom, platia pre ňu podmienky, platné pre ostaných žiadateľov, ktoré nájdete na stránke www.minedu.sk, časť Celoživotné vzdelávanie, Akreditácie, Informačný systém ďalšieho vzdelávania, kde nájdete v časti Inštitúcie - Pokyn k vypracovaniu žiadosti o akreditáciu vzdelávacieho programu a Manuál ISDV- používateľský manuál k podávaniu žiadostí o akreditáciu do informačného systému. 

Konzultácie
Otázky k odbornému obsahu vzdelávacieho programu predkladaného na akreditáciu: 
Bibiana Lazarová
tajomníčka Akreditačnej komisie pre ďalšie vzdelávanie
Tel.: 02/ 59374 673
E – mail: bibiana.lazarová@minedu.sk 

Otázky technického charakteru k vypĺňaniu a podaniu žiadosti o akreditáciu:
E – mail: isdv@minedu.sk
Uveďte názov žiadateľa a popis problému

Kontakt na zasielanie žiadostí o akreditáciu
Ministerstvo školstva, vedy, výskumu a športu SR
Odbor celoživotného vzdelávania
Stromová 1
813 30 Bratislava
Na obálke uveďte „Neotvárať“.